Janed Navarra (dugez Breizh)

Janed Evreux, pe Janed Navarra (1370-1437), a oa dugez Breizh (1386-1399), hag a deuas da vout rouanez Bro-Saoz (1403-1413) goude dimeziñ da Herri IV (Bro-Saoz).

 He buhez 
Merc'h e oa da Charlez, kont Evreux, anavezet ivez evel Carlos II Navarra dre ma teuas da vezañ roue Navarra, ha da Janed Bro-C'hall.

 Dugez Breizh 
Dimeziñ a reas e 1386 da Yann IV, dug Breizh. Nav bugel o doe : 
 Janed Breizh (1387-1388)
 ur verc'h (1388-1388)
 Yann V (1389-1399-1442), dug Breizh
 Mari Breizh (1391-1446),
 Arzhur III (1393-1457-1458), dug Breizh
 Jili Breizh (1394-1412) aotrou Chantocé
 Marc'harid Breizh (1392-1428), dimezet da Alan IX Rohan
 Richard d'Étampes (1395-1438), kont Vertus, Etampes ha Mantes, tad da Frañsez II, dug Breizh
 Blanche Breizh (1397-goude 1419), dimezet da Jean IV d'Armagnac

 Rouanez Bro-Saoz 
Mervel a reas Yann IV, pried Janed d'an 1 a viz Du 1399. Intañvez e chomas e-pad pevar bloaz, ha rejantez e voe evit he mab Yann V a-hed ar bloavezhioù-se. 

Hervez an Encyclopedia Britannica e krogas an darempred etre Janed ha Herri Bolingbroke (a deuas da vezañ Herri IV (Bro-Saoz)) pa oa o chom e lez Breizh, harluet eus Bro-Saoz. En 1403 ec'h addimezas Janed da Herri IV. Bugel ebet n'o doe, met un darempred mat he doe gant bugale pried kentañ ar roue. Alies e save a-du gant he lezvab, priñs Kembre, a-enep ar roue.

Koulskoude e voe tamallet dezhi, pa oa intañvez, en amzer ren he lezvab Herri V, da vezañ sorserez ha da glask lazhañ ar roue. Kondaonet e voe en 1419 ha bac'het pevar bloaz e kastell Pevensey e Sussex. 

Goude-se e vevas sioul dindan Herri V koulz ha dindan e vab Herri VI. 

Beziet e voe en Iliz-veur Canterbury e-kichen he fried ar roue Herri IV.

Rummad:Dugezed Breizh
Rummad:Rouanezed Bro-Saoz
Rummad:Infantezed Navarra
Rummad:Tiegezh Évreux
Rummad:Ganedigezhioù 1370
Rummad:Marvioù 1437